Okresná prokuratúra Ružomberok 
Dončova 8, 034 53 Ružomberok 1

Číslo: Pv 412/08/5508	Ružomberok, 20.10.2015 
EEČ : 2-42-116-2015

U Z N E S E N I E

Trestná vec:	Neznámy páchateľ 
Trestný čin:	Prečin Zanedbanie povinnej výživy podľa § 207 odsek 3 písmeno b, Trestného zákona číslo 300/2005 Zbierky zákonov v znení zákona číslo 650/2005 Zbierky zákonov 

Rozhodol: 	prokurátor Okresnej prokuratúry Ružomberok 

Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného  
Neznámy páchateľ
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 3 písmeno b, Trestného zákona číslo 300/2005 Zbierky zákonov v znení zákona číslo 650/2005 Zbierky zákonov 

na tom skutkovom základe, že:

ako biologický otec maloletej XXXXX, narodenej 18.05.2003, si od 01.11.2004 voči nej úmyselne neplní svoju vyživovaciu povinnosť, ktorá mu vyplýva  z ustanovenia § 62 Zákona o rodine číslo  36/2005 Zbierky zákonov, ako aj z rozsudku Okresného súdu Ružomberok spisová značka 3P/184/2004 z 11.03.2005, právoplatného dňom 16.04.2005, podľa ktorého bol pôvodne počnúc od 01.11.2004 povinný platiť výživné v sume 1000.- Slovenských korún (33,19 Eur) mesačne a následne podľa rozsudku Okresného súdu  Trenčín spisová značka 30P/70/2009-48 z 29.10.2009, právoplatného dňom 19.12.2009, je povinný na ňu počnúc od 01.09.2008 platiť zvýšené výživné v sume 83,- Eur (2500,- Slovenských korún) mesačne, vždy do 15. dňa v mesiaci vopred k rukám jej matky XXXXX, narodenej XXXXX, trvalé bydlisko v XXXXX okres Ružomberok, prechodné bydlisko v XXXXX, pričom ku dňu 09.12.2013 dlhoval na výživnom celkovú sumu 6091,80 Eur,

lebo trestné stíhanie je neprípustné, pretože  tak ustanovuje medzinárodná zmluva.  
 
Odôvodnenie:
Trestné stíhanie vo veci prečinu zanedbania povinnej výživy podľa § 207 odsek 1, 3 písmeno b) Trestného zákona bolo pôvodne začaté dňa 13.05.2008 uznesením vyšetrovateľa Okresného riaditeľstva Policajného zboru, odboru kriminálnej polície v Ružomberku podľa § 199 odsek 1 Trestného poriadku  pod číslom ČVS:ORP-156/JP-RK-2008. Trestné stíhanie v tejto veci bolo od 30.05.2008 do 09.03.2009, od 07.04.2009 do 08.10.2011 a od 30.03.2012 do 09.09.2013 prerušené, pričom vyšetrovateľ  Policajného zboru  uznesením podľa § 228 odsek 2 písmeno d) Trestného poriadku dňa 09.12.2013 prerušil trestné stíhanie v predmetnej trestnej veci v súvislosti s navrhovaným odovzdaním trestného stíhania do cudziny. 

	Na základe žiadosti tunajšej prokuratúry o prevzatie trestného oznámenia z 09.12.2013 na podozrivého občana Českej republiky XXXXX, narodeného XXXXX, bola predmetná trestná vec s odkazom na ustanovenia článku 21 odsek 1 Európskeho dohovoru o vzájomnej pomoci v trestných veciach podpísaného 20.04.1959 v Štrasburgu a článku 6 článku odsek 1 Dohovoru o vzájomnej  pomoci v trestných veciach medzi členskými štátmi Európskej únie z 29. mája 2000  prevzatá Okresným štátnym zastupiteľstvom v Sokolove.

	Tunajšej prokuratúre bol doručený trestný rozkaz Okresného súdu v Sokolove číslo konania 1T 39/2014-63 zo dňa 30.04.2014, ktorým bol obvinený XXXXX, narodený XXXXX, uznaný vinným z prečinu zanedbania povinnej výživy podľa § 196 ods. 1 Trestného zákona Českej republiky, ktorého sa dopustil úmyselným neplnením vyživovacej povinnosti voči svojej maloletej dcére XXXXX, narodenej XXXXX, v období od 01.11.2004 do 04.02.2014 k  rukám jej matky XXXXX, narodenej XXXXX Citovaný trestný rozkaz, ktorým bol obvinený  XXXXX odsúdený k trestu odňatia slobody v trvaní 11 mesiacov s podmienečným odkladom na skúšobnú dobu 2 roky, nadobudol právoplatnosť dňom 27.05.2014. Toto rozhodnutie predstavuje prekážku právoplatne rozhodnutej veci (res iudicata).

Podľa článku 35 odsek 1 písmeno b) bod i) Európskeho dohovoru o odovzdávaní trestného konania zo dňa 15.05.1972, ktorý ratifikovala Slovenská republika i Česká republika, osobu nad ktorou bol vynesený právoplatný a vykonateľný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ uložený trest bol úplne vykonaný alebo sa vykonáva. Tento dohovor sa považuje za medzinárodnú zmluvu, ktorá ustanovuje neprípustnosť trestného stíhania. V zmysle článku 3 Zmluvy o pristúpení Slovenskej republiky a ďalších štátov k Európskej únii, ktorá bola zverejnená v Zbierke zákonov pod č. 185/2004 Z. z., s týmto súvisí aj článok 54 Dohovoru o vykonaní Schengenskej dohody, podľa ktorého osoba právoplatne odsúdená jednou zo zmluvných strán nesmie byť pre ten istý čin stíhaná inou zmluvnou stranou, a to za predpokladu, že v prípade odsúdenia bol trest už odpykaný alebo sa práve odpykáva alebo podľa práva štátu, v ktorom bol rozsudok vynesený, už nemôže byť vykonaný.

Podľa § 9  odsek 1 písmeno g) Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva.  

Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.
   
Vzhľadom na prezentované dôvody, keďže s odkazom na citovaný článok medzinárodnej zmluvy nemožno za daného procesného stavu pokračovať v trestnom stíhaní na území Slovenskej republiky, rozhodol som tak, ako je uvedené vo výrokovej časti tohto uznesenia.

  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok..  

	JUDr. Milan Mikuláš 
	 prokurátor